b'\n_START_ARTICLE_\nAlbertas Didysis\n_START_PARAGRAPH_\nAlbertas Didysis (1193 m. arba 1206 m. Lauingene, \xc5\xa0vabijoje \xe2\x80\x93 1280 m. lapkri\xc4\x8dio 15 d. Kelne, Vokietija) \xe2\x80\x93 dominikon\xc5\xb3 vienuolis, vyskupas, teologas, vienas i\xc5\xa1 Ba\xc5\xbeny\xc4\x8dios mokytoj\xc5\xb3, \xc5\xa1ventasis, gamtos moksl\xc5\xb3 glob\xc4\x97jas. Laikomas garsiausiu vokie\xc4\x8di\xc5\xb3 filosofu Viduram\xc5\xbeiais. Pirmasis scholastas, prad\xc4\x97j\xc4\x99s teologijoje remtis Aristotelio filosofija. Am\xc5\xbeinink\xc5\xb3 d\xc4\x97l mil\xc5\xbeini\xc5\xa1kos mokslininko ir scholasto reputacijos tituluotas \xe2\x80\x9eDid\xc5\xbeiuoju\xe2\x80\x9c.\n_START_SECTION_\nBiografija\n_START_PARAGRAPH_\nTiksli gimimo data ne\xc5\xbeinoma (tarp 1193 ir 1206). Gim\xc4\x97 Lauingene, \xc5\xa0vabijoje, Bol\xc5\xa1teto grafo \xc5\xa1eimoje. Studijavo Padujos universitete. 1223 m. prie\xc5\xa1 \xc5\xa1eimos vali\xc4\x85 tapo dominikon\xc5\xb3 ordino nariu, studijavo teologij\xc4\x85 Bolonijos universitete, v\xc4\x97liau d\xc4\x97stytojavo Kelne, R\xc4\x97genburge, Frib\xc5\xabre, Strasb\xc5\xabre, Hildesheime. 1245 Pary\xc5\xbeiuje \xc4\xafgijo daktaro laipsn\xc4\xaf ir \xc4\x8dia d\xc4\x97st\xc4\x97 Pary\xc5\xbeiaus universitete. Vienas i\xc5\xa1 jo student\xc5\xb3 buvo \xc5\xa1v. Tomas Akvinietis._NEWLINE_1254 m. paskirtas ordino provincijolu Vokietijoje. 1256 m. vyko \xc4\xaf Rom\xc4\x85 ginti dominikon\xc5\xb3 ordono nuo Pary\xc5\xbeiaus universiteto kritikos. 1260 m. popie\xc5\xbeius Aleksandras IV, nepaisydamas Alberto prie\xc5\xa1taravim\xc5\xb3, paskyr\xc4\x97 j\xc4\xaf R\xc4\x97gensburgo vyskupu, ta\xc4\x8diau po trej\xc5\xb3 met\xc5\xb3 Albertas i\xc5\xa1 pareig\xc5\xb3 pasitrauk\xc4\x97._NEWLINE_Mirus artimam jo draugui \xc5\xa1v. Tomui Akvinie\xc4\x8diui, Albertas 1227 m. Pary\xc5\xbeiuje kovojo su Steponu Tempjeru ir kitais, teigusiais, kad \xc5\xa1v. Tomo veikalai neverti d\xc4\x97mesio._NEWLINE_Mir\xc4\x97 1280 m. lapkri\xc4\x8dio 15 d. Kelne (\xc5\xa0iaur\xc4\x97s Reinas-Vestfalija). Palaidotas \xc5\xa1v. Andriejaus ba\xc5\xbeny\xc4\x8dioje._NEWLINE_Albert\xc4\x85 1622 m. beatifikavo popie\xc5\xbeius Grigalius XV, ta\xc4\x8diau kanonizuotas jis nebuvo iki pat 1931 m., kai Pijus XI j\xc4\xaf paskelb\xc4\x97 \xc5\xa1ventuoju ir Ba\xc5\xbeny\xc4\x8dios mokytoju._NEWLINE_Liturgin\xc4\x97 diena \xe2\x80\x93 lapkri\xc4\x8dio 15 d.\n_START_SECTION_\nDarbai\n_START_PARAGRAPH_\nAlbertas Didysis para\xc5\xa1\xc4\x97 daug enciklopedini\xc5\xb3 veikal\xc5\xb3 i\xc5\xa1 logikos, metafizikos, astronomijos, biologijos, entomologijos, mineralogijos ir psichologijos. Ta\xc4\x8diau vertingiausi yra jo filosofiniai ir teologiniai traktatai. Jis buvo scholastinio metodo pradininkas ir Aristotelio ai\xc5\xa1kintojas._NEWLINE_Pilnas Alberto Did\xc5\xbeiojo ra\xc5\xa1t\xc5\xb3 rinkinys (Opera Omnia) i\xc5\xa1leistas du kartus: 1651 m. Lione \xe2\x80\x93 21 tomas in folio (Peter Jammy redakcija) ir 1890-99 m. Pary\xc5\xbeiuje \xe2\x80\x93 38 tomai, (Auguste Borgnet redakcija). Garsiausi teologiniai Alberto darbai yra Summa Theologiae ir Petro Lombardo \xe2\x80\x9eSentencij\xc5\xb3\xe2\x80\x9c komentarai, ta\xc4\x8diau, b\xc5\xabdamas bene labiausiai i\xc5\xa1silavin\xc4\x99s savo laikme\xc4\x8dio mokslinininkas, jis taip pat ra\xc5\xa1\xc4\x97 logikos, teologijos, botanikos, geografijos, astronomijos, astrologijos, mineralogijos, chemijos, zoologijos, fiziologijos, frenologijos ir kitomis temomis. Senuosiuose lotyni\xc5\xa1kuose \xc5\xa1altiniuose ir arab\xc5\xb3 komentaruose rinko, sistemino ir interpretavo Aristotelio darbus, taip pad\xc4\x97damas juos i\xc5\xa1saugoti iki \xc5\xa1i\xc5\xb3 laik\xc5\xb3._NEWLINE_Albertas Didysis dom\xc4\x97josi alchemija, ir \xc5\xa1ia tema para\xc5\xa1\xc4\x97 traktatus Alchemija, Metalai ir med\xc5\xbeiagos, Chemijos paslaptys, Metal\xc5\xb3 kilm\xc4\x97. Po mokslininko mirties \xc4\x97m\xc4\x97 sklisti ir stipr\xc4\x97ti jo kaip alchemiko ir mago reputacija, sklido legendos, kad jis suk\xc5\xabr\xc4\x97 filosofin\xc4\xaf akmen\xc4\xaf ir perdav\xc4\x97 j\xc4\xaf savo mokiniui Tomui Akvinie\xc4\x8diui prie\xc5\xa1 \xc5\xa1io mirt\xc4\xaf. Jis pats savo ra\xc5\xa1tuose nemini filosofinio akmens suk\xc5\xabrimo, ta\xc4\x8diau apra\xc5\xa1o steb\xc4\x97j\xc4\x99s transmutacijos proces\xc4\x85, kurio metu buv\xc4\x99s sukurtas auksas. Manoma, kad jis pirmasis Europoje sugeb\xc4\x97jo i\xc5\xa1skirti gryn\xc4\x85 arsen\xc4\x85, ta\xc4\x8diau stinga \xc4\xafrodym\xc5\xb3, kad jis pats asmeni\xc5\xa1kai u\xc5\xbesi\xc4\x97m\xc4\x97 alcheminiais bandymais: tiesiog v\xc4\x97lesnis alchemijos traktatas Secreta Alberti buvo priskirtas Albertui Did\xc5\xbeiajam, siekiant pakelti veikalo presti\xc5\xbe\xc4\x85._NEWLINE_Albertas Didysis labai dom\xc4\x97josi astrologija ir, kaip ir daugelis to meto bei v\xc4\x97lesni\xc5\xb3j\xc5\xb3 intelektual\xc5\xb3, neabejojo, kad \xc5\xbemogaus likimas yra nulemtas dangaus k\xc5\xabn\xc5\xb3 poveikio, ir kad pagal dangaus k\xc5\xabn\xc5\xb3 i\xc5\xa1sid\xc4\x97stym\xc4\x85 galima sp\xc4\x97ti \xc5\xbemogaus likim\xc4\x85. I\xc5\xa1samiausias jo astrologinis veikalas yra Speculum astronomiae.\n_START_SECTION_\nAtminimo \xc4\xafam\xc5\xbeinimas\n_START_PARAGRAPH_\nMinimas Dant\xc4\x97s Aligjerio Dievi\xc5\xa1kojoje komedijoje, Natanielio Hotorno (Nathaniel Hawthorne) knygoje Birth-Mark, Mer\xc4\x97s \xc5\xa0eli Franken\xc5\xa1teine (Mary Shelley. Frankenstein: or, The Modern Prometheus\xe2\x80\x9c), Hermano Melvilio Varpin\xc4\x97je (Hermann Melville "The Bell-Tower")._NEWLINE_Jo vardu pavadintas institutas Vokietijoje: Albertus-Magnus-Institut, koled\xc5\xbeas Konektikute ir gimnazija R\xc4\x97gensburge, taip pat Berthold Wolpe sukurtas \xc5\xa1riftas Albertus.'